Laura Gemser

Laura Džemser (, g. 1950 m. spalio 5 d. Surabaja) – Indonezijoje gimusi aktorė, išgarsėjusi Juodosios Emanuelės vaidmenimis Italijoje sukurtuose erotiniuose filmuose.

Biografija 
Laura gimė Indonezijoje iš kurios kartu su tėvais 1955 m. persikėlė į tėvo gimtinę Olandiją. Čia Utrechte ji baigė vidurinę ir meno mokyklas, pastarojoje studijuodama madų dizainą. Kurį laiką ji vertėsi modelio darbu Olandijoje ir Belgijoje, daugiausia apsinuoginusi pozuodama vyrų žurnalams. Būtent šios nuotraukos atkreipė kino prodiuserių dėmesį, kurių pakviesta 1974 m. ji debiutavo erotiniame filme „Amore libero“. Laura filmuotis sutiko todėl, kad filmavimo darbai buvo vykdomi Seišeliuose ir kvietimas filmuotis reiškė galimybę nukeliauti į tolimą šalį.

Tais pačiais metais Prancūzijoje išleidus filmą „Emanuelė“, prasidėjo erotinio kino bumas. Laura, sulaukusi daugiau pasiūlymų filmuotis, nusprendė persikelti į Italiją ir 1975 m. suvaidino garsiosios „Emanuelės“ tęsinyje „Emanuelė 2“ (šio filmo režisierius fotografas ne kartą buvo dirbęs su Laura).

Tuo pačiu metu buvo nuspręsta sukurti kitokią Emanuelės versiją ir tamsiaodė egzotiškos išvaizdos Laura pasirodė tinkama kandidate pagrindiniam vaidmeniui. Netrukus ekranus išvydo juosta „Juodoji Emanuelė“ (kad nekiltų nesusipratimų, itališkoje versijoje šis vardas rašomas su viena „m“ raide), ilgainiui tapusi jos geriausiai žinomu vaidmeniu. Buvo sukurta eilė filmų apie Juodąją Emanuelę, kuriuose vaidino Laura ir jos vyras Gabriele Tinti (jiedu buvo susituokę 1976-91 m.). Skirtingai negu originalioji prancūziškoji Emanuelės versija, kurioje pagrindinė herojė dažnai atrodė nerandanti savo vietos ir nuolat ieškanti naujų patirčių, Juodosios Emanuelės personažas buvo savimi pasitikinti moteris, turinti tikslą ir, esant reikalui, naudojanti savo žavesį jam pasiekti. Iš dalies tai ir lėmė šios serijos populiarumą, ilgainiui nurungusį ir originalą, o Laurą pavertusia populiariausia juodaode erotinių filmų žvaigžde. Naudojantis šiuo populiarumu, kai kurie filmai, kuriuose ji vaidino, net ir neturėdami nieko bendra su Emanuele, būdavo reklamuojami tarsi šios serijos dalis (pvz., 1982 m. juosta „Bjaurusis septynetas“ dar yra žinomas kaip „Emanuelė, dykumos karalienė“, nors Lauros vaidinamas personažas yra vardu Šeila). Be to, eksploatuojant šią temą, greta erotikos atsirado ir nemažai smurto ar net siaubo filmų elementų („Emanuelė ir paskutinieji kanibalai“).

Be vaidmenų erotiniuose filmuose, Laura filmavosi ir kito žanro juostose, pasirašydama Moira Chen vardu. 

Nuo 1988 m. ji dirbo kostiumų dailininke, daugiausia su režisieriumi Joe D'Amato. Kino aikštelę ji paliko 1992 m., netrukus po vyro mirties.

Šiuo metu buvusi aktorė gyvena Romoje.

Dalinė filmografija 

 1974 m. – „Amore libero“
 1975 m. – „Emanuelė 2“ 
 1975 m. – „Juodoji Emanuelė“ 
 1976 m. – „Emanuelė Bankoke“ 
 1976 m. – „Juodoji kobra“
 1976 m. – „Juodas aksomas“ 
 1977 m. – „Emanuelė Amerikoje“ 
 1977 m. – „Sesuo Emanuelė“
 1977 m. – „Kovotojai su nusikalstamumu“
 1977 m. – „Emanuelė ir paskutinieji kanibalai“
 1978 m. – „Emanuelė ir prekyba baltosiomis vergėmis“
 1981 m. – „Meilės sala“
 1981 m. – „Žudymo manija“
 1982 m. – „Bjaurusis septynetas“
 1982 m. – „Moterų kalėjimo žiaurumai“
 1985 m. – „Malonumas“
 1985 m. – „L‘alcova“
 1986 m. – „Noras stebėti“
 1987 m. – „11 dienų, 11 naktų“
 1988 m. – „Top modelis“
 1988 m. – „Šviesos atspindžiai“

Šaltiniai

Nuorodos 
 IMDb profilis

Italijos aktoriai